તમને જાણીને આઘાત લાગશે કે, જાહોજલાલીમાં ઉછરેલા મેડેલિનને આશ્રમમાં પહેલા જ દિવસે પાયખાનાની સફાઈનું કામ સોંપાયું હતું. પણ બાપુ પ્રત્યેની તેમની આસ્થાના કારણે તેઓ આ કામ પણ હોંશે હોંશે કરી શક્યા. આપણને સવાલ થાય કે, એ ક્યું તત્વ હતું જે આ બ્રિટિશ કન્યાને બધી સુખ સાહ્યબી છોડીને આશ્રમ જીવન જીવવા ખેંચી લાવ્યું હતું ? તેમણે ગાંધીજીમાં એવું તે શું જોયું કે ભવ્ય જાહોજલાલીનો ત્યાગ કરીને ભારત જેવા પછાત દેશના એ પોતડીધારી ફકીરને સાથ આપવા આવી પહોંચ્યાં ? આવા અનેક સવાલોનો એકમાત્ર જવાબ છે, ગાંધીજી પ્રત્યેની તેમની અપાર શ્રદ્ધા.